Msichana aliyenuka

﻿Msichana  aliyenuka  

Bahati alikuwa msichana mrembo na  nyanyake alimpenda sana.  
Nyanyake alitumia muda mrefu  kumshonea Bahati sketi ya kuvutia.  Bahati alipenda sana kuivaa sketi ile.  
Wasichana wengine kijijini  walimwonea wivu Bahati kwa sababu  ya sketi hiyo.  Walipanga kuificha. Lakini, ilikuwa  vigumu kuichukua sketi hiyo akiwa  ameivaa.  
Asubuhi moja wasichana hao  walimwalika Bahati aende kuogelea  nao katika mto uliokuwa karibu.  Walizivua nguo zao na kuziacha  ukingoni ili zisitote. Kisha wakajitosa  majini na kurushiana maji kwa muda.  
Baada ya muda, walitosheka  kuogelea. Kiongozi wa wasichana  wenye wivu, aliirusha sketi ya Bahati  majini, karibu na sehemu iliyokuwa na  nyoka mkubwa.  Halafu wasichana hao waliondoka na  kumuacha Bahati akilia kando ya mto. 
Mara yule nyoka mkubwa akamsikia  akilia. Alijichomoza na kumwona  Bahati mrembo.  Nyoka huyo alimmeza Bahati pamoja  na ile sketi.  
Nyoka yule hakuipenda ladha ya sketi,  akaitema. Kwa bahati, akamtema  Bahati pia.  Bahati alilala ukingoni mwa mto huku  amejifunika kwa sketi yake. Alikuwa  amepakwa tope la kunata kutoka  tumboni mwa nyoka.  Tope hilo lilinuka fee.  
Baadaye, Bahati aliivaa sketi yake  iliyonuka na kukimbilia nyumbani.  
Alipofika nyumbani, aliimba:  Mama, nifungulie mlango, miye nanuka;  Mama, nifungulie mlango, miye nanuka;  Miye nanuka fee.  Mama alipousikia wimbo wa Bahati, alimjibu:  Nenda zako Bahati, unanuka;  Nenda zako Bahati, unanuka;  Bahati, unanuka fee.  
Bahati alihuzunika sana.  Akakimbilia kwa mjombake na  shangaziye.  
Walimsikia akiimba:  Nifungulieni mlango, miye ninanuka;  Nifungulieni mlango, miye ninanuka;  Miye ninanuka fee.  Shangazi na mjomba walimjibu:  Nenda Bahati, unanuka;  Nenda Bahati, unanuka;  Nenda! Nenda! Unanuka fee.  
Bahati alibaki na wazo moja tu,  kukimbilia nyumbani kwa nyanyake.  Lakini, moyo wake ulikuwa mzito.  Alijua hakuna aliyemtaka msichana  aliyenuka fee.  
Bahati alikuwa amekosea. Nyanyake  hakumfukuza.  Nyanya alimwosha, akaiosha sketi  yake, akahakikisha kila kitu kilinukia.  
Kutoka wakati huo, Bahati aliishi na  nyanyake.  Siku moja mvulana tajiri sana alitaka  kumwoa Bahati.  
Wazazi wa Bahati walipofahamishwa  kuhusu jambo hilo, walitaka arudi  kuishi nao.  
Bahati alikumbuka jinsi  walivyomchukia aliponuka fee.  Aliwaambia, "Sitawahi kurudi  nyumbani kwenu tena. Lazima wazazi  wawapende watoto wao hata  wakinuka."  
Badala yake Bahati alimwalika  nyanyake aende akaishi naye  nyumbani mwa mvulana tajiri.  
Nyanyake alifurahi sana, na wakaishi  maisha raha mstarehe.  


Source www.africanstorybook.org